વન-સાઇડેડ બની ગયેલી આ મૅચમાં ત્રિવેદી મેવાડા બ્રાહ્મણ (બારીશી)એ ટૉસ જીતીને પ્રથમ બૅટિંગનો નિર્ણય કરી ધીમી શરૂઆત કરી હતી. શરૂઆતની ચાર ઓવર સુધી સ્કોર ધીમો વધી રહ્યો હતો, પરંતુ વિકેટનું કોઈ નુકસાન ન જતાં સ્કોર પછીથી વધશે એમ લાગી રહ્યું હતું. એવામાં પાંચમી ઓવરમાં ૩૭નો સ્કોર થયો હતો ત્યાં જ ઓપનર વિશાલ ત્રિવેદીને કચ્છી વીસા ઓસવાળ જૈનના વિક્રાન્ત રાંભિયાએ ક્લીનબોલ્ડ કરતાં ૧૦ રન માઇનસ થઈને સ્કોર ૨૭ પર જતો રહ્યો હતો. ત્યાર બાદ કચ્છી વીસા ઓસવાળે ધરખમ બોલિંગ-પ્રદર્શન ચાલુ રાખતાં ત્રિવેદી મેવાડા બ્રાહ્મણ (બારીશી)ના રન ઓછા બની રહ્યા હતા અને વિકેટો વધુ પડી રહી હતી. એકમાત્ર ઓપનર મુકેશ ઠક્કર (૨૭) સિવાય અન્ય કોઈ બૅટ્સમૅન બે આંકડામાં પોતાનો સ્કોર નહોતો બનાવી શક્યો. ૧૦ ઓવરના અંતે ૬ વિકેટે ૫૯ રન બનાવીને ત્રિવેદી મેવાડા બ્રાહ્મણ (બારીશી) હાંફી ગઈ હતી.